
Dunaszekcső Községi Önkormányzat Képviselő-testülete

4/2009.

Jegyzőkönyv

Készült a Dunaszekcső Községi Önkormányzat Képviselő-testülete 2009. április 16. napján megtartott üléséről.
Jelen vannak:

	Faller János
	polgármester

	Szabó Gergely

Bokor Zoltánné

Frányó János

Kulutácz Zoltán
	alpolgármester

	Metz Judit

Prucs András
	

	Sándor József
	képviselők


         Pest Éva  körjegyző

1.napirendi ponthoz: Rieszné Szegő Éva könyvvizsgáló, Kolozsi Edit főmunkatárs
2.napirendi ponthoz: Hergenrőder János vezető
Igazoltan távol: Bíró Zsolt, Tóth András

Faller János polgármester köszönti a megjelenteket, megállapítja, hogy az ülés határozatképes, mert a megválasztott 10 fő képviselő közül 8 fő az ülésen megjelent. Javaslatot tesz az ülés napirendi pontjaira, melyet a testület újabb javaslat nélkül az alábbiak szerint egyhangúlag elfogad:

1.) A 2008.évi gazdálkodás zárása

Előterjesztő: Faller János polgármester

2.) Egyebek

Zárt ülésen:

Duna-beton Kft. kérelme

Előterjesztő: Hergenrőder János a Kft.vezetője

NAPIRENDEK TÁRGYALÁSA

1.napirendi pont: Faller János polgármester köszönti Rieszné Szegő Éva könyvvizsgálót. A pénzügyi bizottság megtárgyalta az írásos előterjesztést, melyben segítséget nyújtott az alpolgármester. A bizottságban személyi változások voltak a közelmúltban, ezért volt szükséges az alpolgármesteri segítség. Ugyanezen indokok alapján felkéri Szabó Gergely alpolgármestert, hogy a pénzügyi bizottság álláspontjáról adjon tájékoztatást a testületnek. 

Szabó Gergely: Köszöni a könyvvizsgálók munkáját, a munka eredményéről készített írásos előterjesztést. 

Az önkormányzat pénzmaradványa nagyon magasnak tűnik, de ez ne zavarjon meg senkit sem, mert az ok a beruházások áthúzódása, illetve az elmaradt beruházásokra szánt összeg. Ingatlan felújításokat is tervezett a testület, de azok elmaradtak, remélhetőleg az idén megvalósulnak. Lesz azonban olyan terv is, amelyről az eredeti elképzelésről le kell mondania az önkormányzatnak, mert a szakemberek meghallgatása után ésszerűtlen lenne a megvalósítás (pl. a temető előtti parkoló kialakítása). Kiemelendő az önkormányzati bevételeknél a kamatbevétel, amely jelentős összeget képvisel, az ésszerű gazdálkodás és befektetés eredményeként.  
A bizottság kiemelte még a dologi kiadások 5 millió forintos csökkenését, mert ez ebben a formában nem tükröz valóságos helyzetet, hiszen az E-On-nal folytatott tárgyalások miatt nem teljesített önkormányzati kötelezettség áll fenn. 
Összességében a bizottság a testületnek a 2008.évi gazdálkodásról szóló beszámolót elfogadásra javasolja.

Faller János: Az E-On a tárgyalások következtében újraszámlázott, melynek teljesítése január hónapban megtörtént. Az MTKT-vel együttesen talán előrelépés várható 2009-től a közvilágítás költségében. 

Kiemelné az ingatlanfelújítást a 2008-as évben, amely 20 millió forint volt. 

· A DRV elvégezte a Damjanich utcai felújítást

· A Diási árok felújításának tervei elkészültek

· Kész lett a Halász utca és a Felső-dunasor, az elszámolás is megtörtént. Jelentős plusz terhet vállalt itt magára az önkormányzat a szegélyek kialakításával, hiszen a pályázati támogatás csak az út helyreállítását tartalmazta. 

· KEOP pályázaton fűtőműre pályázik az önkormányzat, a pályázat előkészítésének költségei kifizetésre kerültek.
· Elkészült a Széchenyi utca és Kossuth Lajos utca torkolatának helyreállítása

· A Szőlő és Rózsa utcákban szegélykövezés történt. 

· A TEUT-as pályázat megvalósítás áthúzódik 2009-re

· Elmaradt a temető és a faluközpont parkolóinak kialakítása. Indoka: A tervező által elmondott kötelezettségek alapján annyira kevés parkoló kerülhet kialakításra az 56-os főút miatt, hogy teljesen ésszerűtlen ebbe a terve belevágni. A kultúrált parkolási lehetőségre teljesen más megoldáson kell gondolkodni. 

2008-ban megvásároltunk egy árokásó gépet, és már legalább az árának 1/3-át visszahozta. 

A zárással plusz 2,6 millió forint normatívaigénylés lesz. Bár Önkormányzata 408.000 Ft-ra jogosult – amely beszámításra kerül idén – a körjegyzőség működtetéséből. 

Kéri a könyvvizsgálót, hogy a szóbeli kiegészítését tegye meg, és azt is kéri, hogy a negatívumokat részletesen taglalja.

Rieszné Szegő Éva könyvvizsgáló: Az előző évhez képest vizsgálta a gazdálkodást. A befektetett eszközök 46 millió forintot tesznek ki, ez pozitívumot jelent, éspedig a víztároló építésének következményeként. Az immateriális javak és tárgyi eszközöknél értékcsökkenés van, de az alap irreális, amiből számolni kell. 
A gépjárműadónál 4,8 millió az elmaradás, ez nagyon magas, de a program és az információ rossz, így ez az összeg is irreális eredményt mutat. 

Kedvező a gazdálkodásban, hogy a szállítói állomány kevés, és az, hogy a kötelezettség adótúlfizetésből származik, ez pedig az iparűzési adó. 

A mérleg elemzése során megállapította, hogy a gyarapodás 93, 7%, amely hihetetlenül magas. Az önkormányzat likviditási helyzete nagyon jó. 

A bevételek és kiadások összevetése során elmondhatja, hogy a gazdálkodás kiegyensúlyozott, pénzügyi stabilitás jellemzi. 

Negatívum: a kötelezettségvállalás nyilvántartását 2003 óta kötelező vezetni. Csak a kötelezettségvállalás erejéig lehet költeni. A MÁK programja tudja produkálni, ezért itt azt vezetni kell. 

Faller János: A pénzügyi munkatársak esetében személyi változás lesz. A fiatal, számítástechnikát szerető és értő kollégának talán egyszerűbb lesz majd e feladatok ellátása. Jó lenne, ha Ő is belelátna alkalmanként a programba, és ha látja, hogy fogytán a feladatnál az előirányzat, akkor kérhetné a testülettől a változtatást. 

További hozzászólás nem volt, a testület 8 szavazattal 0 ellenében a következő rendeletet alkotta:
7/2009.(IV.17.) számú

önkormányzati rendelet

a 2008.évi gazdálkodásról

(Az elfogadott rendelet a jegyzőkönyv melléklete.)

A könyvvizsgáló és a pénzügyi főmunkatárs elhagyja az üléstermet. 

2.napirendi pont: Faller János polgármester: Írásos kérelem érkezett a Testületnek címezve, hogy Pazaurek Dezsőről legyen utca elnevezve. 
Sándor József: A kérelmet Pazaurek Dezsőhöz tartozó baráti társaság fogalmazta meg. A legkedvezőbb talán a focipálya elnevezése lenne.

Szabó Gergely: A focipálya jó lenne, de javasolja a hozzá felvezető utat is elnevezni Pazaurek Dezsőről.

Prucs András: Célszerűbbnek tartaná, hogy a megépülő gáton legyen sétány, és az kapja meg az elnevezést. 

Faller János: Ha az IKSZT pályázaton tovább jutunk, és megépülhet a művelődési házból a tervünk, akkor lehetne a Dezsőről elnevezni. Elkapkodott döntést ne hozzunk ebben a kérdésben. 

Szabó Gergely: Kegyeletsértés lenne, ha hozzá méltatlan hely kerülne elnevezésre róla. 

Készülhetne egy kegyeleti fa, amelynek a levelein szerepelnének az elismerendő személyek nevei. Javasolja, hogy legyen egy kibővített ülés, ahol csak erről a kérdésről tárgyalnának a megjelentek.

Faller János: A fa már tervben van, mégpedig lelakkozott platánfa, melynek a törzsén szerepelnének a plakettel kitüntetettek.

Metz Judit: Az örökségháznak van már neve? Kaphatná az a Pazaurek Dezső örökségház elnevezést.

Bokor Zoltánné: Valóban célszerűbb lenne, ha jobban az Alapítványhoz kapcsolódó épületet neveznének el a Dezsőről. Egyébként pedig a sport esetében lehetne egy nagy tábla, amelyen mindenkit felsorolunk, aki tett is érte.

Faller János: Változatlanul javasolja, hogy ne legyen elhamarkodott döntés. Döntsön a testület a közeljövőben, de most ne.

Sándor József: Ezt a javaslatot el tudja fogadni, mert nem is vártak az aláírók azonnali intézkedést és nem is volt követelőző jellegű a kérés.

Kéri a testület tagjait, hogy a képviselői munkát vegyék komolyan, a választókat is tájékoztassák a rendelkezésre álló információk alapján. Kihangsúlyozza, hogy a pontos és nem bizalmas információkat adják tovább. Az a tapasztalata, hogy a bizottsági és testületi ülések után olyan információk kerülnek ki a faluba, amelyek elferdítettek, nem fedik a valóságot, illetve olyanok, amelyeknek nem is lenne szabad kikerülnie abból a körből, melyben elhangzott.

A testület a napirendi pontok tárgyalását zárt ülésen folytatta.

Kmf.

Faller János
Pest Éva

polgármester
körjegyző

